《次韵范济美秋雨感怀》
宋代·陈渊

一别剑溪水，三换京尘秋。夜听空阶雨，岁月惊如流。

岂不念故国，水清山亦幽。蝼蚁有微情，未忍追浮丘。

平生老苍交，夫子贤其尤。穷经三十年，一字不见收。

赖有管城公，落纸无全牛。他时恐不免，速达吾所羞。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。